Bayworld: 'Dolfyne sal nie sommer terugkom' | News24
Bayworld: 'Dolfyne sal nie sommer terugkom'
Dorelle Sapere (regs), bestuurder van beplanning en ontwikkeling by die Nelson Mandelabaaise Ontwikkelingsagentskap (MBDA), en Shena Wilmot (links), voorsitter van die Baaise Metro-vereniging vir Gastehuise (PEMBBA), kyk na 'n onlangse artikel oor die Bayworld-oseanarium. Foto: CARA-LEE DORFLING
DIE herontwikkelaars van die vervalle Bay-world-oseanarium in Port Elizabeth sal aanbeveel dat die dolfyne nie teruggebring word nie.
So het Dorelle Sapere, bestuurder van beplanning en ontwikkeling by die Nelson Mandelabaaise Ontwikkelingsagentskap (MBDA), Donderdag tydens 'n voorlegging aan die Baaise Metro-vereniging vir Gastehuise (Pembba) in Somerstrand gesê.
Die voorlegging is op Pembba se maandvergadering gelewer om die vooruitsigte van die herontwikkeling van Bayworld te bespreek.
Die provinsiale wetgewer het verlede jaar die groenlig gegee dat die MBDA deur die Nelson Mandelabaaise Munisipaliteit aangestel word om die ontspannings- en oseanariumgedeelte van Bayworld te herontwikkel.
Die aankondiging was skaars gevier of die vrae en teenstand oor die voormalige dolfyn-inwoners van die oseanarium het die hoofbesprekingspunt geword.
"Voorheen was Bayworld een van die voorste toeriste-attraksies in die stad. Vandag is dit die vrot tand in die strook tussen Koningstrand en Pollockstrand," het Sapere gesê.
Die beplanning is voorlopig om teen Julie 2019 die eerste sooi te spit en met die bouwerk by Bayworld te begin.
Sy sê oor die volgende twee jaar sal 'n paar moeilike besluite geneem moet word om die visie en geld vir die opgraderingswerk vas te stel.
"Daar is verskeie opsies wat ons oorweeg wat verskillende begrotings sal benodig."
Een van die goedkoper opsies is om die hele oseanarium in 'n virtuele werklikheidskompleks te omskep. "Dit beteken alle diere sal verwyder word.
Masjiene, asook 'n digitale koepel, sal die groot trekpleisters wees."
'n Tweede, en duurder opsie, is om die rehabilitasieafdeling in die oseanarium te behou en daarby iets soortgelyks aan die Monterey Bay-akwarium in Kalifornië te ontwikkel. Dié akwarium is aan die kus gebou en die natuurlike seegebied vorm deel van die akwarium.
'n Derde opsie sal bogenoemde behels en die terugbring van die dolfyne insluit.
Volgens Sapere is dié derde opsie heelwat duurder, aangesien die permitte die koste geweldig laat styg.
"Ons het talle oseanariums genader om raad en ons kyk ook na tendense oor die wêreld.
"Dus, wanneer ons aanbevelings vir die herontwikkeling van Bayworld maak, sal ons aanbeveel dat dolfyne nie hier aangehou sal word nie en ook nie vir sirkustoertjies gebruik word nie."
Sy sê hul navorsing het getoon dat groot maatskappye, by wie hulle hoop om vir kapitaal aan te klop, grootliks teen die aanhouding van diere gekant is.
"Op die oomblik lyk dit of ons tussen R500 en R600 miljoen vir die projek sal benodig, en die groot bedrag sal nie alleenlik van die plaaslike regering bekom kan word nie."
Terwyl die begroting voorlopig teen Desember vasgestel moet wees, hoop die MBDA om die nuwe visie van herontwikkeling teen Junie te finaliseer.
. Die Bayworld-oseanarium se geliefde dolfyne, Domino (23) en Dumisa (10), wat jare lank besoekers met hul toertjies in die water vermaak het, het die oseanarium in 2009 verlaat. Die grootste beweegrede vir Domino en Dumisa se vertrek was die verweerde toestand van die oseanarium en daar was nie genoeg geld vir die opknappingswerk nie.
Die twee dolfyne is nou deel van die dolfynbevolking van Ocean Park in Hongkong en ook deel van 'n teelprogram.